AMD Ryzen 3000

UPDATE – Dear friends from other countries, and especially Reddit friends – because you kindly requested an English version of this story, you can now find it here. Sorry for my non-native English – I hope you find it helpful!



7.07.2019… o data care va ramane cu siguranta in mintea pasionatilor. O data in care AMD s-au ridicat din nou la inaltimea provocarilor si au organizat probabil cea mai importanta lansare a anului, mai precis lansarea seriei AMD Ryzen 3000, bazata pe arhitectura Zen 2, nume de cod Matisse. Si in buna traditie, cred ca am acoperit aceasta lansare asa cum se cuvine, discutand mai intai despre arhitectura si modele, pentru ca apoi sa vedem cum se comporta AMD Ryzen 7 3700X si AMD Ryzen 9 3900X in suita de teste LAB501 si nu in ultimul rand, sa vedem cum se comporta cele mai noi SSD-uri PCI-E Gen 4, o noutate exclusiva momentan platformei X570.

Mai mult decat atat, v-am povestit si despre placi de baza X570 si toate acestea in timp ce ne ocupam si de lansarea placilor grafice din familia Navi. Da… personal consider ca am acoperit aceasta lansare asa cum se cuvine si urmatorul nostru articol va fi dedicat modelelor Ryzen 5, cum ar fi Ryzen 5 3600X si Ryzen 5 3400G. In fond, si piticii merita atentia noastra, pentru ca AMD nu au lansat numai varfuri de gama, ci o intreaga gama de procesoare care ofera un raport calitate / pret superior ofertei concurentei, indiferent de segmentul de pret despre care discutam.

Am discutat despre procesoare, am discutat despre placi de baza, am discutat despre cele mai rapide solutii de stocare si vom discuta in curand si despre procesoarele ceva mai accesibile. Si totusi… parca ceva lipsea, nu-i asa? Ceva important, care are un efect direct asupra modului in care se comporta noua platforma. Ma refer aici la memoria RAM, un element crucial in obtinerea unei performante ridicate pe o platforma Ryzen.

Vedeti voi, de aceasta data cei de la AMD au introdus o noutate, mai precis posibilitatea de a utiliza memoria in mod asincron fata de controller-ul de memorie, ceea ce permite atingerea unor frecvente mult mai ridicate. Si ca de fiecare data in istorie, o astfel de schimbare implica o intrebare fireasca – ce alegem? frecvente mai mici si latente stranse, sau frecvente mai mari si latente ceva mai relaxate? Buna intrebare, mai ales in conditiile in care AMD recomanda configuratia DDR4 3600 CL16 pentru un raport optim pret / performanta, respectiv o configuratie DDR3 3733 1:1 CL17 pentru performanta optima. Atentie la acel 1:1, vom discuta despre el pe pagina urmatoare.

Pana atunci, trebuie sa va spun de la bun inceput ca am ales 6 configuratii de memorie pentru care am rulat toata suita noastra de teste, alcatuita din 15 aplicatii si 10 jocuri, testate in 3 rezolutii. Doar ca, surubarind prin BIOS, m-au lovit nostalgia si mi-am amintit de o vreme in care nu ne interesau prea tare testele in jocuri sau aplicatii utilizate de profesionisti. Ehehei, dragii monstrului… pe vremea cand se potcovea puricele la un picior cu nouazeci si noua de ocale de fier si s-arunca în slava cerului… noi testam memorii.

Iar ideea de baza… era aceeasi – ce anume alegi? Frecventa sau latenta? In vremurile de glorie ale platformei Socket A, cand Bartonurile dadeau cu Pentiumurile de pamant de se zguduiau benchmark-urile, foloseam memorii Corsair LLPT cu IC-uri Winbond BH-5 pentru a atinge latente cat mai stranse, cum ar fi DDR 260 2-2-2. Pentru cei care doreau frecventa ridicata, existau chip-urile Samsung TCCD, capabile sa atinga frecvente de peste 300 MHz. Ulterior, in era DDR2, legendarele Crucial Ballistix erau capabile sa atinga frecvente ridicate, de exemplu 690 MHz 4-4-4-12, dar si latente foarte stranse, 530 MHz 3-3-3-9.

A urmat era DDR3, in care s-au remarcat la inceput IC-urile Elpida HYPER, capabile sa ruleze cu latente foarte stranse (900 MHz 6-6-6-18), dar si sa atinga frecvente ridicate, cu racirea potrivita (1377 MHz 8-9-8-24). Totusi, acestea au fost intrecute ulterior de PSC-uri, dar mai ales de catre Elpida BDBG si Hynix-uri, memorii cu ajutorul carora am reusit de altfel sa stabilim in urma cu 7 ani recordul de frecventa DDR3, mai precis 1800 MHz CL10, precum si o serie de rezultate cu latente ceva mai stranse (cum ar fi 1637 MHz CL8). Paradoxal, aceste rezultate erau obtinute pe o platforma AMD.

Anii au trecut si am ajuns in era DDR4, unde, in momentul de fata, exista trei tipuri de IC-uri, mai precis Samsung, Micron si Hynix. Si daca in momentul de fata recordurile de frecventa sunt obtinute cu memorii bazate pe IC-uri Micron (2943 MHz pentru platforma Intel, respectiv 2887 MHz pentru o platforma AMD), cred ca nu mai reprezinta un secret pentru nimeni faptul ca toate kit-urile cu adevarat performante, care permit atat frecvente ridicate, cat si latente stranse, sunt bazate pe IC-uri Samsung B-Die. Acestea sunt, de altfel, kiturile care functioneaza cel mai bine impreuna cu o platforma X570, prin urmare am folosit un astfel de kit pentru a vedea cum stau lucrurile in momentul in care discutam despre impactul frecventei si al latentelor asupra procesoarelor Zen 2.



